Evukatini, Rhulani a a tsakeriwa hi vavukati, ku katsa na vahariva va yena. Leswi a a ri hava xihlangi, a a hlayisa swihlangi swa vahariva va yena. A a chivirika evukatini. Eku heleni ka lembe ra vumbirhi Rhulani a a nga si va na xihlangi, hiloko vahariva va yena va sungula ku n'wi hlekula na ku n'wi xanisa. A va navela leswaku buti wa vona Magazini a tekana na munghana wa vona Solani. Loko Rhulani a ha vhakacherile hahani wa yena eka nkarhi wo ringana vhiki, vahariva va yena va sale va tisa Solani, va kucetela buti wa vona leswaku a tekana na yena leswaku a ta n'wi velekela swihlangi. Rhulani loko a vuya u kume leswaku nuna a nga ha n'wi tsakeli na ku va a sungula ku n'wi bukutela. U kale a famba ivi Magazini a tekana na Solani. Solani na yena u tsandzekile ku kuma swihlangi. Swi kale swi tikomba leswaku Magazini hi yena la nga tswaliki hikuva a a nga si tshama a tikisa ntombhi.